Fróðskaparfelag Føroya hevði 28. novembur 2009 árliga aðalfundin. Sum eitt nýtt tiltak í felagum varð fyri fyrstu ferð givið herðaklapp til ein ungan granskara fyri vælgjørt granskingararbeiði. Herðaklappið varð givið Hjálmari Hátún, granskara á Havstovuni og samstundis knýttur at Nansen Sentrinum í Bergen. Við heiðursbrævinum fylgdi ein peningagáva á 25 000 kr. sum Hjalti í Jákupsstovu tók ímóti vegna Hjálmar Hátún. Til at meta um hvør skuldi hava heiðurin frá Fróðskaparfelagnum, varð sett ein nevnd, við Anniku Sølvará, Beintu í Jákupsstovu og Boga Hansen. Metingarnevndin gjørdi greitt at Hjálmar Hátún skuldi hava Herðaklappið 2009, millum annað við hesi grundgeving“ Hansara gransking hevur vakt stóran ans uttanlanda; men er samstundis innan eitt øki, sum hevur ógvuliga stóran týdning fyri Føroyar, nevniliga grundarlagið undir teimum stóru pelagisku fiskastovnunum, sum ferðast fram við okkum.“ Tann, sum søkir um limaskap, kann seta seg í samband við felagið á fff @ frodskaparfelag. fo. Eftir umsókn ella uppskoti frá limum býður nevndin teimum limaskap, sum hon metir lúka ásettu treytir.